Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2022/C 134/14)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“Valašský frgál”

ES Nr.: PGI-CZ-0805-AM01— 28.8.2020.

ACVN ( ) AĢIN (X)

1. Pieteikuma iesniedzēja grupa un tās likumīgās intereses

Sdružení Valašské lidové tradice [Valašsko apvienības tautas tradīcijas]

Pavla Stoklasová, Velké Karlovice 326 756 06 Velké Karlovice

Tel. + 420 736136364

E-pasts: stoklasova.pavla@seznam.cz

Likumīgās intereses izriet no tā, ka apvienība (pieteikuma iesniedzējs) ir ar nosaukumu “Valašský frgál” apzīmētā produkta likumīgais ražotājs un šā nosaukuma likumīgais lietotājs un tās biedri darbojas uzņēmumos, kuri atrodas noteiktajā apgabalā.

2. Dalībvalsts vai trešā valsts

Čehija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☐ Ģeogrāfiskais apgabals

☐ Izcelsmes apliecinājums

☒ Ražošanas metode

☐ Saikne

☐ Marķējums

☐ Cits [norādīt]

4. Grozījuma vai grozījumu veids

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

I. Grozījumi produkta aprakstā

1. grozījums

i. Specifikācijas 4.2. punkta pirmā rindkopa a. Pēc pirmās rindkopas septītā teikuma pievieno šādus divus teikumus: “Izplatot pīrāgus pārdošanai tūlītējam patēriņam, tos var pārvadāt arī neiepakotā veidā traukos, kas ir piemēroti, lai saglabātu produktu kvalitāti un higiēniskumu, ja ir izpildītas spēkā esošajos tiesību aktos paredzētās marķēšanas prasības. Tie nav jāpārpako; pēc pārvadāšanas tie paredzēti tikai tiešai pārdošanai.” b. Pamatojums: ar šo grozījumu reaģē uz patērētāju pieprasījumu (tirgos un gadatirgos) pēc neiepakotiem produktiem, ko pārdod tūlītējam patēriņam, kā arī nodrošina, ka veselu pīrāgu “Valašský frgál” var salikt no daļām ar dažādiem pildījumiem.

ii. Vienotā dokumenta 3.2. punkta sestā rindkopa a. Sestās rindkopas pirmais teikums būtu jāgroza, pievienojot tekstu “un izplatot pārdošanai tūlītējam patēriņam”, un pēc pirmās rindkopas grozītā pirmā teikuma būtu jāpievieno šādi divi jauni teikumi: “Neiepakoti pīrāgi jāpārvadā traukos, kas ir piemēroti, lai saglabātu produktu kvalitāti un higiēniskumu, un jābūt izpildītām spēkā esošajos tiesību aktos paredzētajām marķēšanas prasībām. Tie nav jāpārpako; pēc pārvadāšanas tie paredzēti tikai tiešai pārdošanai.” b. Jaunā sestās rindkopas redakcija: “Ražošanas vietā un izplatot pārdošanai tūlītējam patēriņam, drīkst tirgot neiepakotus pīrāgus. Neiepakoti pīrāgi jāpārvadā traukos, kas ir piemēroti, lai saglabātu produktu kvalitāti un higiēniskumu, un jābūt izpildītām spēkā esošajos tiesību aktos paredzētajām marķēšanas prasībām. Tie nav jāpārpako; pēc pārvadāšanas tie paredzēti tikai tiešai pārdošanai.” c. Pamatojums: skatīt pirmo grozījumu (I daļa) un otrā grozījuma i) punkta b) apakšpunktu.

2. grozījums

i. Specifikācijas 4.2. punkta “Sastāvs” sestais ievilkums un attiecīgi specifikācijas 4.5. punkta “Dažādu pildījumu ražošanas metode” sestā rindkopa (attiecībā uz melleņu pildījumu) a. Sestais ievilkums būtu jāgroza, pievienojot tekstu “tas pats attiecas uz zemeņu, dzērveņu un meža ogu pildījumu; īpašības atbilst izmantoto augļu veidam”, un sestās rindkopas beigās būtu jāpievieno teksts (attiecībā uz melleņu pildījumu) “tas pats attiecas uz zemeņu, dzērveņu un meža ogu pildījumu”. b. Pamatojums: no patērētāju pieprasījuma un labākas izejvielu pieejamības izrietošo inovāciju rezultātā ir jāpaplašina pildījumam izmantoto augļu klāsts.

ii. Vienotā dokumenta 3.2. punkta trešā rindkopa un attiecīgi arī vienotā dokumenta 3.3. punkta desmitā rindkopa a. Vienotā dokumenta 3.2. punkta trešās rindkopas pirmajā teikumā iekavās dotajam augļu sarakstam būtu jāpievieno vārdi “zemenes, dzērvenes, meža ogas”. b. Vienotā dokumenta 3.3. punkta desmitās rindkopas pirmais teikums būtu jāgroza, pievienojot šādus vārdus: “tas pats attiecas uz pildījumu no zemenēm, dzērvenēm un meža ogām”. c. Pamatojums: skatīt otrā grozījuma (I daļa) i) punkta b) apakšpunktu.

3. grozījums

i. Specifikācijas 4.2. punkta “Sastāvs” pirmais teikums a. Būtu jāsvītro vārdi “pusrupja maluma” un “smalko, pusrupja un rupja maluma miltu maisījums”. b. Pamatojums: ražotāji tradicionāli izmanto dažādu veidu kviešu miltu maisījumus, kas neietekmē produkta galīgās īpašības, tāpēc skaidrības labad informācija par kviešu miltu veidiem būtu jāsvītro.

ii. Vienotā dokumenta 3.3. punkta pirmā rindkopa a. Būtu jāsvītro vārdi “pusrupja maluma kviešu milti un/vai trīs veidu miltu sajaukums (smalkie milti, pusrupja un rupja maluma milti)”. b. Pamatojums: skatīt trešā grozījuma (I daļa) i) punkta b) apakšpunktu.

4. grozījums

i. Specifikācijas 4.2. punkts un turpmākie punkti a. Tāpēc visā dokumentā vārds “saldinātājs” ir aizstāts ar vārdiem “dabīgs saldinātājs (fruktoze)”. b. Pamatojums: terminoloģiskas precizitātes un skaidrības labad visā dokumentā ir jāsaskaņo vārds, kādā saukta viena no izejvielām (saldinātāja veids).

ii. Vienotā dokumenta 3.3. punkts un turpmākie punkti a. Tāpēc visā dokumentā vārds “saldinātājs” ir aizstāts ar vārdiem “dabīgs saldinātājs (fruktoze)”. b. Pamatojums: skatīt ceturtā grozījuma (I daļa) i) punkta b) apakšpunktu.

5. grozījums

i. Specifikācijas 4.2. punkts un turpmākie punkti a. Pēc termina “olu dzeltenumi” visā dokumentā būtu jāiekļauj teksts “vai veselas olas”. b. Pamatojums: ņemot vērā atsevišķu ražotāju ģimenes recepšu atšķirības, kas izriet no pašreizējās specifikācijas, nevar izslēgt veselu olu izmantošanu — lai arī tās tiek izmantotas diezgan reti —, jo to lietošana nemaina produkta galīgās īpašības.

ii. Vienotā dokumenta 3.3. punkts un turpmākie punkti a. Pēc jēdziena “olu dzeltenumi” visā dokumentā būtu jāiekļauj teksts “vai veselas olas”. b. Pamatojums: skatīt piektā grozījuma (I daļa) i) punkta b) apakšpunktu.

6. grozījums

i. Specifikācijas 4.2. punkta “Sastāvs” pirmais teikums a. Vārdi “augļu sula (citronu, ābolu, bumbieru)” būtu jāpārvieto un jāiekļauj pēc pirmā teikuma kā otrais teikums šādā redakcijā: “Var pievienot augļu (citronu, ābolu, bumbieru) sulu.” b. Pamatojums: lai nodrošinātu konsekvenci ar punkta “Sastāvs” pirmo teikumu, ir jāgroza sastāvdaļu saraksts. Turklāt, ņemot vērā atsevišķu ražotāju ģimenes recepšu atšķirības, kas izriet no pašreizējās specifikācijas, ir jāgroza noteikumi par augļu sulas izmantošanu. Atšķirīgums izriet no 4.2. punkta “Sastāvs” pēdējā teikuma pašreizējās redakcijas.

ii. Vienotā dokumenta 3.3. punkta pirmā rindkopa a. Vārdi “augļu sula (citronu, ābolu, bumbieru)” būtu jāpārvieto un jāiekļauj pēc pirmā teikuma kā otrais teikums šādā redakcijā: “Var pievienot augļu (citronu, ābolu, bumbieru) sulu.” b. Pamatojums: skatīt sestā grozījuma (I daļa) i) punkta b) apakšpunktu.

7. grozījums

i. Specifikācijas 4.2. punkts “Sastāvs” a. Vārdi “kopējā mīklas svara” visā šajā punktā būtu jāaizstāj ar vārdiem “kopējā miltu svara”. b. Pamatojums: pēc ģeogrāfiskās izcelsmes norādes reģistrēšanas stingrajās mīklas izejvielu proporciju pārbaudēs tika atklāta formāla kļūda, proti, atsevišķo mīklai izmantoto izejvielu proporcijas bija kļūdaini norādītas attiecībā pret mīklas galīgo svaru. Faktiski tās būtu jānorāda attiecībā pret miltu svaru. Izejvielu proporcija jānorāda attiecībā pret miltiem, pretējā gadījumā mīkla nebūtu izmantojama.

ii. Vienotā dokumenta 3.3. punkta otrā rindkopa a. Vārdi “kopējā mīklas svara” visā šajā punktā būtu jāaizstāj ar vārdiem “kopējā miltu svara”. b. Pamatojums: skatīt septītā grozījuma (I daļa) i) punkta b) apakšpunktu.

II. Grozījumi punktā “Ražošanas metode”

1. grozījums

i. Specifikācijas 4.5. punkta pirmās rindkopas pēdējais teikums a. Pēc pirmās rindkopas pēdējā teikuma būtu jāpievieno šādi divi teikumi: “Izplatot neiepakotus pīrāgus pārdošanai tūlītējam patēriņam, tie jāpārvadā traukos, kas ir piemēroti, lai saglabātu produktu kvalitāti un higiēniskumu, un jābūt izpildītām spēkā esošajos tiesību aktos paredzētajām marķēšanas prasībām. Pīrāgi nav jāpārpako; pēc pārvadāšanas tie paredzēti tikai tiešai pārdošanai.” b. Pamatojums: skatīt pirmā grozījuma (I daļa) i) punkta b) apakšpunktu.

2. grozījums

i. Specifikācijas 4.5. punkta “Dažādu pildījumu ražošanas metode” trešā rindkopa (attiecībā uz burkānu pildījumu) a. Otrajam teikumam būtu jāpievieno šāds teksts: “vai — atkarībā no vietējām paražām — tikai dzeramo ūdeni”. b. Otrais teikums tagad būtu jāizsaka šādā redakcijā: “Pievieno cukuru vai dabīgu saldinātāju un pienu vai — atkarībā no vietējām paražām — tikai dzeramo ūdeni un maisījumu vāra.” c. Pamatojums: ņemot vērā atsevišķu ražotāju ģimenes recepšu atšķirības, kas izriet no pašreizējās specifikācijas, ir jāgroza noteikumi par konkrētu sastāvdaļu izmantošanu minētajam pildījuma veidam.

3. grozījums

i. Specifikācijas 4.5. punkta “Dažādu pildījumu ražošanas metode” sestā rindkopa (attiecībā uz melleņu pildījumu) a. Visa rindkopa ir jāizsaka jaunā redakcijā. b. Iepriekšējais teksts: “Melleņu pildījums sastāv no cepšanai piemērota melleņu ievārījuma un svaigām, konservētām vai saldētām mellenēm, ko uzkaisa uz melleņu ievārījuma.” c. Jaunā redakcija (kopā ar otro grozījumu šā pieteikuma daļā “Grozījumi produkta aprakstā”): “Melleņu pildījumu gatavo no svaigām, konservētām vai saldētām mellenēm, ko var uzkaisīt uz cepšanai piemērota ievārījuma; tas pats attiecas uz zemeņu, dzērveņu un meža ogu pildījumu.” d. Pamatojums: no patērētāju pieprasījuma un labākas izejvielu pieejamības izrietošās inovācijas rezultātā ir jāpaplašina pildījumiem izmantoto augļu klāsts. Turklāt, ņemot vērā atšķirības starp atsevišķu ražotāju ģimenes receptēm saskaņā ar pašreizējo specifikāciju, kuras izriet no ģimeņu un vietējām tradīcijām, kā arī konditoru un viņu klientu atšķirīgā sociālā statusa, ir jāgroza noteikumi par šo pildījuma veidu.

4. grozījums

i. Specifikācijas 4.5. punkta “Dažādu pildījumu ražošanas metode” septītā rindkopa (attiecībā uz aprikožu pildījumu) a. Visa rindkopa ir jāizsaka jaunā redakcijā. b. Jaunā redakcija: “Aprikožu pildījumu gatavo no svaigām, konservētām vai saldētām aprikozēm, kas sagrieztas mazākos gabaliņos, kurus var uzkaisīt uz cepšanai piemērota ievārījuma.” c. Pamatojums: skatīt trešā grozījuma (II daļa) i) punkta b) apakšpunktu.

5. grozījums

i. Specifikācijas 4.5. punkta “Dažādu pildījumu ražošanas metode” vienpadsmitā rindkopa (attiecībā uz burkānu pildījumu) a. Vārds “pievieno” otrajā teikumā būtu jāaizstāj ar vārdiem “var pievienot”. b. Pamatojums: ņemot vērā atšķirības starp atsevišķu ražotāju ģimenes receptēm, kas izriet no pašreizējās specifikācijas, ir jāgroza noteikumi par šo pildījuma veidu. Atšķirīgums izriet no 4.2. punkta “Sastāvs” pēdējā teikuma pašreizējās redakcijas.

ii. Vienotā dokumenta 3.3. punkta piecpadsmitā rindkopa a. Vārdi “magoņu sēklas” būtu jāpārvieto un jāiekļauj piecpadsmitās rindkopas beigās šādā redakcijā: “var pievienot magoņu sēklas”. b. Jaunā redakcija: “Burkānu pildījuma sastāvdaļas: svaigi burkāni, cukurbiešu cukurs vai dabīgs saldinātājs, vaniļas cukurs, sviests, augu tauki, augu eļļa, smalkie kviešu milti, dzeramais ūdens, malts kanēlis, sāls; var pievienot magoņu sēklas. c. Pamatojums: skatīt piektā grozījuma (I daļa) i) punkta b) apakšpunktu.

III. Redakcionāli grozījumi

1. grozījums

Saskaņā ar vienotā dokumenta jauno veidlapu vienotā dokumenta 5. punkts ir pārstrukturēts, svītrojot dublēto informāciju un precizējot visu tekstu jaunās veidlapas vajadzībām. Šis ir tikai redakcionāls grozījums; specifikācija nav mainīta.

2. grozījums

Atbilstīgi tiesību aktu izmaiņām vienotā dokumenta numerācija ir jāpielāgo pašreizējai veidlapai.

3. grozījums

Specifikācijas 2. punktā “Grupa” ir jāmaina grupas nosaukums un jāgroza saziņas adrese un kontaktinformācija.

IV. Grozījumi, kas attiecas tikai uz vienoto dokumentu

1. grozījums

Vienotā dokumenta 3. punkts “Īpaši ražošanas posmi, kas jāveic noteiktajā ģeogrāfiskajā apgabalā”

a. Pirmajā teikumā būtu jāiekļauj vārdi “griešanai gabalos”.

b. Jaunā redakcija: “Lai saglabātu produkta kvalitāti un atbilstību higiēnas prasībām, visiem ražošanas posmiem — mīklas pagatavošanai (izmantotās metodes dēļ un tāpēc, ka mīkla satur raugu, atsevišķo ražošanas posmu īstenošana nedrīkst kavēties), pīrāga pildīšanai un cepšanai, kā arī turpmākai griešanai gabalos un iepakošanai — jānotiek noteiktajā ģeogrāfiskajā apgabalā.”

c. Pamatojums: šis precizējums ir vajadzīgs, lai novērstu būtiskas neskaidrības, jo pīrāgu gatavošanas loģiskajā secībā informācija par griešanu gabalos ir ļoti svarīga, lai definētu kopējo pīrāgu ražošanas procesu atbilstīgi 4.5. punkta pirmās rindkopas četrpadsmitajam teikumam.

2. grozījums

Vienotā dokumenta 3. punkts “Īpaši noteikumi par griešanu, rīvēšanu, iepakošanu u. c.”

a. Būtu jāpievieno šāds teikums: “Pīrāgus var pārdot neiepakotus tūlītējam patēriņam.”

b. Pamatojums: šis grozījums ir vajadzīgs, ņemot vērā specifikācijas 4.2. punkta pirmās rindkopas septītā teikuma redakciju un pirmo grozījumu, kas izriet no šā pieteikuma I daļas.

VIENOTAIS DOKUMENTS

“VALAŠSKÝ FRGÁL”

ES Nr.: PGI-CZ-0805-AM01 — 28.8.2020.

ACVN ( ) AĢIN (X)

1. Nosaukums vai nosaukumi [ACVN vai AĢIN]

“Valašský frgál”

2. Dalībvalsts vai trešā valsts

Čehija

3. Lauksaimniecības produkta vai pārtikas produkta apraksts

3.1. Produkta veids (kā norādīts XI pielikumā)

2.3. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi

3.2. Apraksts par produktu, uz kuru attiecas 1. punktā minētais nosaukums

“Valašský frgál” ir apaļš pīrāgs, kura diametrs ir 30–32 cm. Sarunvalodā šo rauga mīklas smalkmaizes pīrāgu ar pildījumu sauc par “vdolek”, “pecák” vai “lopaťák”.

Pēc cepšanas pīrāga mīklas krāsa ir zeltaina, bet pildījums ir pildījuma pamatproduktam raksturīgajā krāsā; pildījums ir pārklāts ar irdenām gaišām drumstalām, kuras var būt pārkaisītas ar piparkūku drumstalām un maltu kanēli vai kurām var būt uzlietas dažas lāses kausēta sviesta un uzkaisīts cukurs.

Pildījumam izmanto bumbierus, biezpienu, magoņu sēklas, povidlu, augļus (plūmes, ābolus, mellenes, aprikozes, zemenes, dzērvenes, meža ogas), riekstus, kāpostus (svaigus vai skābētus), burkānus, kolrābjus. Pildījums veido aptuveni 42–48 % no produkta.

Pīrāgu uzliek uz apaļas kartona pamatnes un visbiežāk ietin karstumā nesarūkošā plēvē vai citā pārtikai piemērotā plēvē, ko izmanto tirdzniecībā. Tas var būt iepakots arī kartona, plastmasas vai koka kastē vai ietīts cepamajā papīrā.

Fasēšanas veidi: vesels pīrāgs: 600–700 g, puse no pīrāga: 300–350 g, ceturtā daļa no pīrāga: 150–175 g.

Ražošanas vietā un izplatot pārdošanai tūlītējam patēriņam, drīkst tirgot neiepakotus pīrāgus. Neiepakoti pīrāgi jāpārvadā traukos, kas ir piemēroti, lai saglabātu produktu kvalitāti un higiēniskumu, un jābūt izpildītām spēkā esošajos tiesību aktos paredzētajām marķēšanas prasībām. Tie nav jāpārpako; pēc pārvadāšanas tie paredzēti tikai tiešai pārdošanai.

Drīkst tirgot arī saldētus “Valašský frgál” pīrāgus. Saldēšana nemaina produkta īpašības. Saldēšanas kamerā produktu ievieto iepakotā veidā. Saldētu produktu var uzglabāt 9 mēnešus -18 °C vai zemākā temperatūrā. Atkausētu produktu vēlams izlietot 24 stundu laikā. Uz iepakojuma ir norādīta vajadzīgā informācija par produkta derīguma termiņu un uzglabāšanas nosacījumi.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Mīklas pagatavošanai izmanto šādas izejvielas: kviešu milti, cukurbiešu cukurs vai dabīgs saldinātājs (fruktoze), augu tauki vai augu eļļa, vai kausēti cūku tauki, vai sviests, pasterizēti vai svaigi olu dzeltenumi vai pasterizētas vai svaigas veselas olas, piena pulveris vai svaigs piens, vai dzeramais ūdens, maizes raugs un sāls; lai saglabātu produkta svaigumu, mūsdienās ir atļauts pievienot mīklai miltu apstrādes līdzekli. Var pievienot augļu (citronu, ābolu, bumbieru) sulu.

Produkta galvenā sastāvdaļa ir milti. Attiecībā uz citām izejvielām ir jāievēro šādas svara proporcijas: tauki (augu tauki vai eļļa, vai kausēti cūku tauki, vai sviests) — vismaz 20 % no kopējā miltu svara, cukurs vai dabīgs saldinātājs (fruktoze) — vismaz 10 % no kopējā miltu svara (ja izmanto dabīgu saldinātāju, tā daudzums ir atkarīgs no saldināšanas spējas), olu dzeltenumi vai veselas olas — vismaz 5 % no kopējā miltu svara. Augļu sulas, rauga, sāls un citu garšas piedevu daudzums ir atkarīgs no receptes, ko izmanto dažādi ražotāji.

“Valašský frgál” pildījumam jāveido aptuveni 42–48 % no produkta kopējā svara pirms cepšanas.

Pildījuma pagatavošanai izmanto turpmāk minētās izejvielas.

Bumbieru pildījuma sastāvdaļas: bumbieru džems, ko pagatavo no žāvētiem bumbieriem, plūmju džems vai augļu ievārījums, žāvēti āboli, rīvētas piparkūkas, aromatizētājs uz spirta bāzes (turpmāk “aromatizētājs”), zvaigžņotā anīsa pulveris, vaniļas cukurs, dzeramais ūdens.

Biezpiena pildījuma sastāvdaļas: biezpiens, cukurbiešu cukurs vai dabīgs saldinātājs, pasterizēti vai svaigi olu dzeltenumi vai pasterizētas vai svaigas veselas olas, dzeramais ūdens, rozīnes, vaniļas cukurs vai maisījums vaniļas mērcei, augļu sula (nav obligāta), augu eļļa, aromatizētājs, rīvēts muskatrieksts, pārtikas stabilizētājs biezpienam, meža ogas.

Magoņu sēklu pildījuma sastāvdaļas: maltas magoņu sēklas, cukurbiešu cukurs vai dabīgs saldinātājs, piena pulveris vai svaigs piens, dzeramais ūdens, augu tauki, smalkie kviešu milti, vaniļas cukurs, rozīnes, rīvmaize, malts kanēlis, aromatizētājs.

Povidlas (no augļu biezeņa gatavota ievārījuma) pildījuma sastāvdaļas: plūmju povidla, vaniļas cukurs vai dabīgs saldinātājs, dzeramais ūdens, aromatizētājs.

Ābolu pildījuma sastāvdaļas: rīvēti āboli vai ābolu biezenis, cukurbiešu cukurs vai dabīgs saldinātājs, vaniļas cukurs, malts kanēlis, drupināti rieksti, rozīnes, dzeramais ūdens.

Riekstu pildījuma sastāvdaļas: malti rieksti (valrieksti, lazdu rieksti vai šo riekstu maisījums), cukurbiešu cukurs vai dabīgs saldinātājs, smalkie kviešu milti, piens, sviests vai augu tauki, vai augu eļļa, rīvmaize, aprikožu ievārījums, dzeramais ūdens, rozīnes, vaniļas cukurs, aromatizētājs.

Burkānu pildījuma sastāvdaļas: svaigi burkāni, cukurbiešu cukurs vai dabīgs saldinātājs, vaniļas cukurs, sviests, augu tauki, augu eļļa, smalkie kviešu milti, dzeramais ūdens, malts kanēlis, sāls; var pievienot magoņu sēklas.

Melleņu pildījuma sastāvdaļas: svaigas, konservētas vai saldētas mellenes, melleņu ievārījums. Tas pats attiecas uz zemeņu, dzērveņu un meža ogu pildījumu.

Aprikožu pildījuma sastāvdaļas: svaigas, konservētas vai saldētas aprikozes, aprikožu ievārījums.

Plūmju pildījuma sastāvdaļas: svaigas, konservētas vai saldētas plūmes, plūmju povidla, maltas magoņu sēklas, cukurbiešu cukurs vai dabīgs saldinātājs.

Kāpostu pildījuma sastāvdaļas: smalki sagriezti svaigi kāposti vai labi noskaloti skābēti kāposti, cukurbiešu cukurs vai dabīgs saldinātājs, sviests vai augu tauki, vai augu eļļa, smalkie kviešu milti, dzeramais ūdens, malti melnie pipari, sāls.

Kolrābju pildījuma sastāvdaļas: svaigi kolrābji, cukurbiešu cukurs vai dabīgs saldinātājs, sviests vai augu tauki, vai augu eļļa, smalkie kviešu milti, citronu vai ābolu sula, dzeramais ūdens, malti melnie pipari, svaigi vai kaltēti pētersīļi, sāls.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Lai saglabātu produkta kvalitāti un atbilstību higiēnas prasībām, visiem ražošanas posmiem — mīklas pagatavošanai (izmantotās metodes dēļ un tāpēc, ka mīkla satur raugu, atsevišķo ražošanas posmu īstenošana nedrīkst kavēties), pīrāga pildīšanai un cepšanai, kā arī turpmākai griešanai gabalos un iepakošanai — jānotiek noteiktajā ģeogrāfiskajā apgabalā. Pildījumam nav obligāti jābūt pagatavotam noteiktajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Produkta īpašību dēļ — tas jāizlieto ātri — un tādēļ, lai saglabātu pīrāga kvalitāti, tā sagriešana un iepakošana jāveic ražotāja telpās. Neiepakotu gatavu pīrāgu pārvadāšana var izraisīt to kvalitātes pasliktināšanos (sabojāti, saspiesti pīrāgi) vai neatbilstību higiēnas prasībām. Turklāt produkta iepakojumam jāpiestiprina etiķete, kurā norādīta informācija par ražotāju, produkta sastāvu, kā arī visa pārējā obligātā informācija, kas garantē, ka produkta izcelsmes vieta ir noteiktais ģeogrāfiskais apgabals, un kas tiek izmantota iespējamās pārbaudēs. Pīrāgus var pārdot neiepakotus tūlītējam patēriņam.

3.6. Ar reģistrēto nosaukumu apzīmētā produkta marķēšanas īpašie noteikumi

“Valašský frgál” ražotājiem nosaukums “Valašský frgál” jānorāda skaidri redzamā vietā uz iepakojuma. Uz produkta iepakojuma tiek norādīts arī aizsargātās ģeogrāfiskās izcelsmes norādes logotips, kura mērķis ir informēt patērētājus, palīdzēt attiecīgajai kontroles iestādei veikt kontroli un nodrošināt produkta izsekojamību. Ja pīrāgus pārdod neiepakotā veidā, nosaukums “Valašský frgál” ir skaidri jānorāda tirdzniecības vietā, kā arī jāievēro spēkā esošajos tiesību aktos paredzētās marķēšanas prasības.

4. Ģeogrāfiskā apgabala īsa definīcija

Valašsko ģeogrāfiskais apgabals Čehijas dienvidaustrumos. Tas aptver šādas pašvaldības (virzienā no austrumiem uz rietumiem): Velké Karlovice, Horní Bečva, Čeladná, Kunčice pod Ondřejníkem, Kozlovice, Měrkovice, Tichá, Vlčovice, Kopřivnice, Štramberk, Lichnov, Veřovice, Mořkov, Hodslavice, Straník, Kojetín, Loučka, Bernartice, Hůrka, Starojická Lhota, Vysoká, Hustopeče, Milotice, Špičky, Skalička, Horní Tešice, Rouské, Všechovice, Provodovice, Komárno, Podhradní Lhota, Rajnochovice, Držková, Rusava, Lukoveček, Fryšták, Mladcová, Zlín-Prštné, Zlín-Jaroslavice, Březnice, Želechovice, Lípa, Zádveřice, Vizovice, Slopné, Haluzice, Vlachovice, Vrbětice, Popov, Jestřábí, Štítná nad Vláří, Bylnice, Brumov, Nedašov, Nedašova Lhota, Študlov, Střelná, Francova Lhota, Valašská Senice, Hovězí, Halenkov un Nový Hrozenkov.

5. Saikne ar ģeogrāfisko apgabalu

Pieteikums pamatojas uz produkta specifiku un reputāciju visā Valašsko un ārpus tā. Pirmās rakstiskās norādes par lieliem pīrāgiem, ko sauca par “vdolek” vai “frgál”, atrodamas Gallaša [Josef Heřman Agapit Gallaš] hronikā “Bromatologia moravo-rustica”, kas datēta ar 1826. gadu. Šajā avotā ir pieminēta informācija par pīrāgiem, kurus pagatavo no kviešu vai rudzu miltiem un kuriem virsū uzziež biezpienu, povidlu vai šim reģionam tipisku un tikai noteiktajā Valašsko apgabalā ražotu bumbieru džemu no savārītiem un biezenī sastrādātiem žāvētiem bumbieriem.

“Valašský frgál” pīrāgus ražo pēc noteiktā apgabala tradicionālajām receptēm, kas saglabājušās 1826. gada pierakstos. Tautas tradīcija cept šo īpašo pīrāgu galvenokārt ir saistīta ar Valašsko apgabalā svinētajiem svētkiem, piemēram, kāzām, kristībām, Ziemassvētkiem, Lieldienām, ražas svētkiem). Trūcīgajās ģimenēs šo pīrāgu lika galdā tikai Ziemassvētkos. Turīgākas ģimenes “frgál” pīrāgu baudījušas arī svētdienās. Pīrāga izmērs (diametrs 30–32 cm) tāds ir tāpēc, ka pīrāgs aizņēma visu maizes lizi, ko izmantoja tā iešaušanai krāsnī. “Frgál” pīrāgus lielākoties pagatavoja no mājas saimniecībās ražotajiem produktiem — žāvētiem augļiem, biezpiena, mājas dzirnavās maltajiem miltiem, sviesta, cūku taukiem, linsēklu eļļas, olām un piena.

Pazīstamākais ir “Valašský frgál” pīrāgs ar bumbieru pildījumu, ko pagatavoja no žāvētiem bumbieriem. Agrākos laikos Valašsko apgabalā pie katras mājas auga bumbiere. Visizplatītākā bumbieru šķirne bija “Ovesňanka”, kuras augļi bija nelieli, taču sulīgi un ļoti saldi. Žāvēšanai piemēroti bija arī citu šķirņu bumbieri, jo īpaši tādi, kas nogatavojas rudenī. Lai bumbieri pienācīgi nogatavotos, tos drīkstēja novākt tikai pēc pirmajām salnām. Pēc tam veselus bumbierus lēni žāvēja augļu žāvētavā, ko kurināja ar koka, vēlams, augļu koku, malku. Ļoti svarīga šajā procesā bija rūpīga augļu žāvēšana, un pēc tam tos uzglabāja auduma maisos piekārtā veidā bēniņos. Receptes, pēc kurām pagatavot žāvēto bumbieru džemu un šos lielos pīrāgus ar šo vai citiem pildījumiem, tika pārmantotas no paaudzes paaudzē vairāku gadsimtu garumā.

“Valašský frgál” atšķiras no citiem mīklas izstrādājumiem ar šādām īpašībām:

mīklas sagatavošanas metode un sastāvs: vispirms ar putojamo slotiņu sakuļ mīklas šķidrās izejvielas, izveidojot viendabīgu masu. Pēc tam pievieno mīkstas taukvielas un visu vēlreiz sakuļ, lai iegūtu viendabīgu masu. Tikai tad iejauc raugu, pēc tam pakāpeniski pievieno miltus, lai iegūtu vienmērīgu mīklu; masa jāsajauc tā, lai mīklā parādītos burbulīši (mīklā ir daudz gaisa) un tā nebūtu lipīga.

— Mīklu izrullē apļa formā ar speciālu Valašsko ģeogrāfiskajā apgabalā izgatavotu veltni, kas jātur vienā rokā. Šādi no centra uz malām izveltnēta mīkla (lai gan plānā kārtā) cepšanas laikā kļūst blīva, mīksta un maiga.

— Valašsko reģionam ir raksturīgi arī tas, ka “frgál” pīrāgam izmanto tikai viena veida pildījumu. Tā ir tradīcija; arī vēsturiskie avoti liecina par to, ka “frgál” pīrāgam uzklāj tikai vienu pildījumu. Visbiežāk izmantotais pildījums ir žāvēti bumbieri.

— Vēl viena “Valašský frgál” īpatnība ir bagātīgais pildījums, kas veido aptuveni 42–48 % no pīrāga svara pirms cepšanas.

XIX gadsimtā šo pīrāgu slava izplatījās līdz pat galvaspilsētai Prāgai. Tie guva augstu atzinību valsts mēroga izstādē, kas XIX gadsimtā norisinājās Prāgas vēsturiskajā piepilsētā Holešovicē un kurā šie pīrāgi tika izstādīti kopā ar daudziem citiem Valašsko apgabala produktiem. Savu reputāciju “Valašský frgál” pīrāgi ir saglabājuši līdz pat šai dienai (daudz informācijas var atrast internetā, reģionālajā un valsts presē, tūrisma brošūrās), un produkts ir saņēmis daudz balvu izstādēs un gadatirgos (2006. un 2008. gadā — Zlatá Salima, 2006., 2007. un 2008. gadā — Perla Zlínska, 2006. gadā — Trendy, 2006. gadā — HIT, 2006. gadā — Moderní obchod, 2007. gadā — kvalitātes zīme KLASA).

Atsauce uz specifikācijas publikāciju

https://isdv.upv.cz/doc/vestnik/2021/vestnik_UPV_202108.pdf#page=187

Oficiālais vēstnesis Nr. 8, 24.2.2021., 187. un turpmākās lpp.

(1) OV L 343, 14.12.2012., 1. lpp.